**ИНФОРМАЦИЈА**

**о „АМАНДМАНИМА НА ПРИЈЕДЛОГ ЗАКОНА О ШУМАМА“ Федералног министарства пољопривреде, водопривреде и шумарства**

Влада Федерације Босне и Херцеговине је на 110. сједници одржаној 07.07.2017. године у Сарајеву усвојила Приједлог закона о шумама и упутила га у парламентарну процедуру.

25. сједница Представничког дома Парламента Федерације Босне и Херцеговине била је заказана за 27.9.2021. године, а на чијем дневном реду се налазио Приједлог закона о шумама. На приједлог Владе Федерације Босне и Херцеговине, ова тачка дневног реда је одгођена за наредну сједницу Представничког дома Парламента Федерације Босне и Херцеговине. Одгађање је затражено обзиром да је након заказивања сједнице Представничког дома са овом тачком дневног реда пристигао одређени број приједлога за измјену Приједлога закона о шумама које је потребно размотрити од стране Владе Федерације Босне и Херцеговине.

На иницијативуФедералног министарства пољопривреде, водопривреде и шумарства и Одбора за пољопривреду, водопривреду и шумарство Представничког дома Парламента Федерације Босне и Херцеговине, дана 8.10.2021. године у сали Представничког дома Парламента Федерације Босне и Херцеговине, одржана је још једна јавна расправа у којој су учествовали посланици овог дома, представници кантоналних министарстава надлежних за послове шумарства и друга заинтересована лица. Том приликом дата је могућност свим присутним да се изјасне о Приједлогу закона о шумама и изнесу своје коментаре и приједлоге у циљу његовог побољшања.

Федерално министарство пољопривреде, водопривреде и шумарства је размотрило изнесене и накнадно достављене приједлоге и сматра да су поједина предложена рјешења основана те, у циљу доношења квалитетнијег закона, Влади Федерације Босне и Херцеговине даје приједлог амандмана на Приједлог закона о шумама како би се исти размотрили и доставили Представничком дому Парламента Федерације Босне и Херцеговине.

**АМАНДМАН I**

У члану 3. став (2) на почетку реченице ријеч „Шумом“ замјењује се ријечима „Шумским земљиштем“.

Образложење: У овом случају појам „шумско земљиште“ је прецизнији те га је потребно уврстити умјесто појма „шума“.

**АМАНДМАН II**

У члану 4. додаје се нова тачка 32) која гласи:

”32) Шумскопривредна основа је дугорочни плански акт којим се дефинише господарење шумама на принципу континуитета господарења шумама, полифункционалности и економичности унутар једног шумскопривредног подручја за шуме у власништву државе, а за шуме у приватном власништву за подручје општине. Садржи податке о стању шума и шумских земљишта, као и планове који ће се реализовати у шумама у уређајном периоду”.

Досадашње тачке 32), 33), 34), 35), 36) и 37) постају тачке) 33), 34), 35), 36), 37) и 38).”

Образложење: Обзиром да у приједлогу закона није постојала дефиниција шумскопривредне основе, било је нужно исту уградити у овај члан.

**АМАНДМАН III**

У члану 6. став (5) број “20” замјењује се бројем „30“.

Образложење: Период од 20 година је кратак период да би дошло до промјена у биолошком смислу.

**АМАНДМАН IV**

У члану 7. у ставу (1) ријеч “десет” замјењује се бројем „30“, а на крају реченице иза ријечи “кантона ”додају се ријечи “са могућношћу његове ревизије у складу са динамиком реализације изведбеног дијела”.

Образложење: Период од 10 година је кратак период да би дошло до промјена у биолошком смислу.

**АМАНДМАН V**

У члану 10. став (4) мијења се и гласи:“ Укупан обим сјеча предвиђен шумскопривредном основом за уређајни период, по врстама дрвећа, газдинским класама и господарским јединицама, није дозвољено прекорачити. Од укупно планиране количине сјече за уређајни период, у оквиру шумскопривредног подручја, по газдинским класама годишње се реализује просјечна годишња количина са дозвољеним одступањем у висини релативне грешке процјене запреминског прираста. Корисник шума дужан је у првој години уређајног периода израдити и усвојити план сјеча по одјелима за цијели уређајни период”.

Обзиром да се овај став мијења, потребно је измијенити и члан 84. став (1) тачку а) у којем се прописује казнена одредба за повреду овог става, па би тако члан 84. став (1) тачка а) гласила:

„а) прекорачи укупан обим сјеча предвиђен шумскопривредном основом по врстама дрвећа и газдинским класама или за једну годину посијече више од просјечне годишње количине планиране сјече у оквиру шумскопривредног подручја (члан 10. став 4.);

Образложење: Потребно је предвидјети дозвољено одступање у складу са релативном грешком процјене приликом израде шумскопривредне основе. Ради квалитетнијег планирања и једноставнијег праћења реализације шумскопривредне основе у уређајном периоду било је потребно прописати обавезу израде сјекореда (плана сјеча по одјелима за десет година).

**АМАНДМАН VI**

Члан 11. став (1) мијења се и гласи:

“(1) До почетка рада института за шумарство из члана 99. овог закона, израду шумскопривредне основе за шуме у власништву државе може вршити привредно друштво у већинском државном власништву регистровано за обављање дјелатности у шумарству које у сталном радном односу има најмање пет дипломираних инжињера шумарства/мастера шумарства који ће радити на изради основе, и то: а) за узгајање шума, б) за уређивање шума, ц) за заштиту шума, д) за искориштавање шума и е) за економику у шумарству, са радним искуством на наведеним пословима од најмање пет година након стеченог звања о завршеној високој стручној спреми, да посједује потребну опрему и испуњава услове прописане у правилнику из члана 19. став (3) овога Закона, а за шуме у приватном власништву израду шумскопривредне основеможе вршити привредно друштво регистровано за обављање дјелатности у шумарству које у сталном радном односу има најмање пет дипломираних инжињера шумарства/мастера шумарства који ће радити на изради основе, и то: а) за узгајање шума, б) за уређивање шума, ц) за заштиту шума, д) за искориштавање шума и е) за економику у шумарству, са радним искуством на наведеним пословима од најмање пет година након стеченог звања о завршеној високој стручној спреми, да посједује потребну опрему и испуњава услове прописане у правилнику из члана 19. став (3) овога Закона. Корисник шума који има сагласност за израду шумскопривредних основа из става (2) овог члана не може израђивати шумскопривредну основу за шумскопривредно подручје којим господари.“

Образложење: Обзиром да је шумскопривредна основа најважнији документ за господарење шумама било је потребно повећати број извршилаца који ће исту израђивати те обухватити све области битне за израду квалитетне шумскопривредне основе. Такођер, за шуме у власништву државе потребно је да шумскопривредне основе израђује привредно друштво у већинском државном власништву.

**АМАНДМАН VII**

У члану 11. у ставу (3) број „120“ замјењује се бројем „60“.

Образложење: Због тога што се у посљедњој години важења шумскопривредне основе морају прикупити подаци са терена те обрадити и написати шумскопривредна основа, било је потребно оставити довољно времена за ове обимне послове, односно скратити рок за издавање сагласности и за евентуалне корекције те дати сагласност на исту.

**АМАНДМАН VIII**

У члану 15. у ставу (3) бришу се ријечи: “и шумарски техничар са најмање десет година радног искуства у струци којег одреди корисник шума”.

Образложење: Обзиром да се ради о важним пословима у шумарству за чије обављање је потребан већи степен стручности, исте не може обављати шумарски техничар.

**АМАНДМАН IX**

У члану 13. у ставу (9) на крају реченице додају се ријечи: “осим у случају прописаном у члану 26. став (1) овог закона“.

Образложење: Када се десе непогоде узроковане биотичким и небиотичким утицајима ради се план обнове прописан у члану 26. овог закона те је из тог разлога било потребно направити изузетак у овом члану.

**АМАНДМАН X**

У члану 15. у ставу (9), у другој реченици, бришу се ријечи:“ и шумарски техничар са најмање десет година радног искуства у струци којег одреди корисник шума”.

Образложење: Обзиром да се ради о важним пословима у шумарству за чије обављање је потребан већи степен стручности, исте не може обављати шумарски техничар.

**АМАНДМАН XI**

У члану 17. у ставу (1) брише се ријеч „минималном“.

У истом члану у ставу (2) у тачки х) иза ријечи „сјечу“ додају се ријечи „и израда пројекта за извођење радова“, а након тачке к) додаје се тачка л) која гласи:

„л) пошумљавање површина насталих након голих сјеча,“

Образложење: Обзиром да у шумскогосподарској основи није прописан минимални обим послова биолошке обнове шума, него обим који су корисници шума дужни извршити у току уређајног периода ријеч „минималном“ је сувишна. Такођер, додани послови се сматрају пословима биолошке репродукције шума.

**АМАНДМАН XII**

У члану 18. став (4) мијења се и гласи:

**(**4**)** Комисија за технички пријем радова састоји се од најмање три члана коју обавезно чине три дипломирана инжињера шумарства/мастера шумарства, и то: најмање два представника кантоналне управе и један представник корисника шума/власника шуме у приватном власништву који је израдио пројекат. Реализатор пројекта не може бити члан комисије.

Образложење: Потребно је повећати број стручних особа које ће извршити технички пријем радова.

**АМАНДМАН XIII**

У члану 30. став (1) тачка е) на крају тачке, иза ријечи „стручњака“ додају се ријечи „и прашуме“.

Образложење:

**АМАНДМАН XIV**

У члану 32. ставови (1) и (2) мијењају се и гласе:

„(1) Шуме и шумска земљишта на кршу, изван граница шумскопривредног подручја, због својих специфичности, класифицирају се као подручја са посебним режимом господарења.

1. Границе шуме и шумског земљишта из става (1) овог члана утврдит ће се посебним законом о кршу који доноси Парламент Федерације БиХ“.

Образложење: Обзиром да постоје шуме на кршу које су укључене у шумскопривредна подручја и њима се господари на економски одрживој основи неопходно је било прописати да се шуме и шумска земљишта изван шумскопривредног подручја класифицирају као подручје са посебним режимом господарења.

**АМАНДМАН XV**

У члану 33. у ставу (1) на почетку реченице ријечи: „Господарење шумама на кршу“ замјењују се ријечима: „До доношења закона о кршу из члана 32. став (2) овог закона, господарење шумама из члана 32. став (1) овог закона“.

Образложење: Било је потребно додати наведени текст обзиром да би доношењем закона о кршу овај члан био у колизији са чланом 32. овог закона.

**АМАНДМАН XVI**

Члан 38. мијења се и гласи:

**Члан 38.**

**(Праћење здравственог стања шума и степена оштећености шумских екосистема)**

(1) Федерална управа, кантонална управа и корисник шума прате здравствено стања шума те стање и степен оштећености шума.

(2) Кантонална управа обједињава све податке о здравственом стању шума и стању и степену оштећености шума на нивоу кантона те о томе извјештавају Федералну управу, јединице локалне самоуправе и јавност.

(3) Федерална управа проводи извјештајно-прогнозне послове у шумарству те у оквиру тих послова прописује и мјере за сузбијање штетних организама. Федерална управа, кантонална управа и корисник шума обављају послове у области здравственог стања шума прописане одредбама Закона о заштити здравља биља („Службени гласник БиХ“, број: 23/03).

(4) Федерални министар доноси правилник којим се одређује начин праћења здравственог стања шума, стања и степена оштећености шума, начин обављања здравствене заштите шума и начин извјештавања.

Измјеном овог члана потребно је измијенити и члан 101. став (1) тачку 12) која гласи:

„12. Правилник о начину праћења здравственог стања шума, стања и степена оштећености шума, начин обављања здравствене заштите шума и начин извјештавања.“

Образложење: Због бољег праћења здравственог стања шума потребно је прописати обавезе Федералне управе за шумарство у провођењу извјештајно-прогнозних послова у шумарству. Наведено је потребно да би се ово питање детаљно уредило правилником из става (4) овог члана обзиром да у Приједлогу закона није наведена обавеза праћења стања и степена оштећености шума.

 **АМАНДМАН XVII**

У члану 44. додаје се нови став (5) који гласи:

„(5) У шуми и на шумском земљишту дозвољено је обиљежавати планинарске стазе, уз претходно прибављену сагласност корисника шума. У сагласности коју даје корисник шума обавезно се наводи локалитет кроз који стаза пролази са координатама преломних тачака.“

Образложење: Допуна члана је извршена да би се омогућило сигурније кретање трећих лица кроз шуму и спрјечавање евентуалних неспоразума са корисником шума.

**АМАНДМАН XVIII**

У члану 50. став (2) у првој реченици бришу се ријечи „,као и путем замјене земљишта“ те се у овом ставу бришу и друга и трећа реченица.

У овом члану брише се став (7).

У члану 101. став (1) брише се тачка 14. Досадашње тачке:15., 16., 17., 18., 19., 20., 21. и 22 постају тачке: 14., 15., 16., 17., 18., 19., 20. и 21.

Образложење: Сматрамо да је промет шума у власништву државе могуће вршити само у сврху арондације и комасације.

**АМАНДМАН XIX**

У члану 65. додаје се нови став (3) који гласи:

“(3) За директора управе за шумарство може се именовати особа која има завршен шумарски факултет (дипломирани инжењер шумарства/мастер шумарства) и најмање пет година радног искуства у струци након завршеног високог образовања.”

**АМАНДМАН XX**

У члану 66. став (2) тачка у) мијења се и гласи:

“у) обавља послове из члана 67. став (8) тач. б), ц), д), е), к), л), м) и н) овога Закона за шуме и шумско земљиште у приватном власништву;“

Образложење: У Приједлогу закона у члану 66. став (2) тачка у) изостављена је тачка б) из члана 67. став (8), а која се односи на евидентирање незаконито посјечених стабала у прописане обрасце, њихово обројчавање и обавезу жигосања шумским чекићем шумске штете.

**АМАНДМАН XXI**

У члану 67. ставови (2) и (3) мијењају се и гласе:

„(2) Корисник шума дужан је надокнадити штету у износу цијене дрвета на пању која је настала незаконитом сјечом на подручју које му је дато на господарење уколико је починилац бесправне радње непознат и/или уколико штета није евидентирана у прописане обрасце и жигосана и обројчана шумарским чекићем. Корисник шуме наплаћује насталу штету од бесправног починиоца по одштетном цјеновнику из члана 27. став (12) овога Закона.

(3) Кантонални шумарски инспектор, на основу извјештаја корисника шума о бесправним сјечама, који је дужан исти доставити до 15. у мјесецу за претходни мјесец, доноси рјешење о накнади штете из става (2) овог члана. Корисник шума је дужан уплатити штету на намјенски рачун Федерације БиХ у износу од 50% и намјенски рачун кантона у износу од 50%, у року од мјесец дана од дана коначности рјешења инспектора. Ако корисник шума у прописаном року не достави извјештај о бесправним сјечама, предметни извјештај је дужна сачинити кантонална управа на основу којег шумарски инспектор доноси рјешење о накнади штете из става (2) овог члана. Кантонална управа је дужна сачинити извјештај о бесправним сјечама и доставити га шумарској инспекцији у року од 15 дана од дана запримања захтјева инспекције.”

Измјена овог члана нужно повлачи и прописивање казнене одредбе за његово непоштивање па се у члану 87. став (1) додаје нова тачка м) која гласи:

„м) не доставља извјештај о бесправним сјечама, доставља нетачан извјештај о бесправним сјечама или не плаћа надокнаду штете за незакониту сјечу (члан 67. ст. (2) и (3)).“

Образложење: Измјена овог члана потребна је ради увођења реалне накнаде за штету, а у циљу побољшања рада чуварске службе и заштите шума од незаконитих сјеча.

**АМАНДМАН XXII**

Члан 70. став (3) Приједлога закона о шумама мијења се и гласи:

„(3) Накнаду за општекорисне функције шуме плаћају и привредна друштва и друга правна лица која обављају самостално привредну дјелатност и продајом производа и пружањем услуга на тржишту остварују добити, као и нерезиденти који остваре добит на територији Федерације, од остварене добити у износу од 0,2%. Накнада се плаћа приликом плаћања пореза на добит надлежном органу.“

Образложење: Предметно је потребно ради ефикасне контроле од стране Порезне управе Федерације БиХ.

**АМАНДМАН XXIII**

У члану 77. став (1) брише се тачке м).

Досадашње тачке н) и о) постају тачке м) и н).

**АМАНДМАН XXIV**

У члану 84. став (1) иза тачке х) додаје се нова тачка и) која гласи:

„и) не врши класирање шумских дрвних сортимената у складу са важећим стандардима (члан 53. став 7. тачка ц);“

Досадашње тачке и), ј) и к) постају тачке: ј), к) и л).

Образложење: Предметно је потребно јер је изостављено у казненим одредбама Приједлога закона.

**АМАНДМАН XXV**

У члану 99. став (2) иза тачке г) додају се нове тачке х) и и) које гласе:

“х) обављање извјештајно-прогнозних послова у шумарству из члана 38. овог Закона;

1. израда стручног елабората о оправданости формирања шумскопривредног друштва из члана 53. став (3) овог закона;“

Досадашња тачке х) постаје тачка ј).

Образложење: Институт за шумарство, као научно-истраживачка институција, потребно је да обавља и ове послове.

У складу са претходно наведеним, Влади Федерације БиХ предлажемо усвајање сљедећег закључка:

На основу члана 19. став 4. Закона о Влади Федерације Босне и Херцеговине („Службене новине Федерације БиХ“, бр. 1/94, 8/95, 58/02, 19/03, 2/06 и 8/06), Влада Федерације Босне и Херцеговине, на \_\_\_\_\_\_\_\_\_\_\_\_ сједници одржаној \_\_\_\_\_\_\_\_\_\_\_\_\_\_\_, доноси

**З А К Љ У Ч А К**

1. Усваја се Информација Федералног министарства пољопривреде, водопривреде и шумарства о „амандманима на Приједлог закона о шумама“ које је израдило то министарство.
2. Овај Закључак ступа на снагу даном доношења.

**В. број:\_\_\_\_\_\_\_\_\_\_/2021 П Р Е М И Ј Е Р**

**Сарајево, \_\_\_\_\_\_\_\_\_\_/2021 Фадил Новалић**